U HRVATSKOJ je potvrđen 13. slučaj zaraze novim koronavirusom, a riječ je o hrvatskom državljaninu koji radi u Italiji i hospitaliziran je u pulskoj bolnici, priopćio je predvečer Stožer civilne zaštite Republike Hrvatske.

"Iz Klinike za infektivne bolesti 'Dr. Fran Mihaljević' u Zagrebu potvrđena je još jedna oboljela osoba novim koronavirusom, hospitalizirana u Općoj bolnici Pula. Do sada je u Republici Hrvatskoj potvrđeno ukupno 13 oboljelih osoba.

Riječ je o hrvatskom državljaninu koji radi u Italiji, a na njegovom radnom mjestu je identificirano više oboljelih osoba", navodi se u priopćenju.

Kako se doznaje, oboljeli je iz Labina a radio je u pansionu na skijalištu u talijanskoj regiji Alto Adige. Ima 40 godina.

"Radi se o osobi koja radi u Italiji. Tamo je bilo nekoliko bolesnih. Na vrijeme se javio. Nadamo se da nije proširio dalje. Radi se o mlađoj osobi, on je dobro učinio jer se odmah javio. Kontaktirat će se svi njegovi bliži kontakti", kazala je Alemka Marković, ravnateljica Klinike za infektivne bolesti "Dr. Fran Mihaljević".

Istranin koji je radio sa zaraženim ima simptome

I drugi Istranin koji je radio na sjeveru Italije (36) ima simptome koji upućuju na koronavirus, rečeno je na konferenciji za novinare Stožera za civilnu zaštitu Istarske županije.

Objasnio je to Aleksandar Stojanović, ravnatelj Zavoda za javno zdravstvo Istarske županije. Taj drugi muškarac mlađih srednjih godina bio je u bliskim kontaktima s 40-godišnjim kolegom koji je zaražen te su se skupa vraćali iz Italije, javlja Glas Istre.

Dobra vijest je da je zaraženi stigao iz Italije u subotu navečer, a javio se liječnicima već u nedjelju ujutro pa je mogućnost širenja zaraze ipak smanjena.

Stojanović je potvrdio da su mladići radili u ugostiteljskom objektu, i to u dijelu Italije koji ne spada u one najugroženije.

Dino Kozlevac, načelnik Stožera civilne zaštite, rekao je da sve nastavlja funkcionirati kao do sada, s ciljem da se nastoji spriječiti nove slučajeve.

"Podsjećam građane da obavezno peru ruke i da ne idu na veća okupljanja, a one starije da ne idu ni u oštariju", rekao je Kozlevac.

"Zaoštrene su neke preporuke i ograničen je ulaz nekih osoba talijanskim državljanima koji dolaze iz crvenih područja. Kada dođu na granicu mogu odabrati ili 14 dana karantene ili se mogu vratiti nazad u svoju zemlju. Noćas stavljamo karantenu u funkciju. To je autonomni objekt gdje će ljudi koji su zdravi, ali su suspektni, boraviti 14 dana. Organizirali smo logistiku, policija će ih pratiti do karantene koja se nalazi na tajnom mjestu. Pomoći će i Crveni križ, a za njih ćemo osigurati i psihološku pomoć", kazao je Kozlevac.

Svim je žiteljima Istre preporučio da uopće ne idu u Italiju, niti na ikakva putovanja i izlete.

Strože zaštitne mjere

Nacionalni stožer Civilne zaštite preporučio je dvije nove mjere zaštite od koronavirusa koje se odnose na kontrolu ljudi u međunarodnom prometu i ograničavanje javnih skupova s više od 1000 sudionika, a bit će na snazi do daljnjega.

"Preporučuje se do daljnjega odgoditi sve skupove i događaje gdje sudjeluje više od 1000 ljudi. Svi organizatori okupljanja dužni su osigurati najviše higijenske standarde koji uključuju jasno istaknute upute Stožera i HZJZ-a, na takvim skupovima će biti nužno osigurati punktove s dezinfekcijskim sredstvima i svima dati jasne upute da se suzdrže od uobičajenoga neverbalnog komuniciranja, poput rukovanja i izbjegavanje bližih socijalnih kontakata", rekao je na konferenciji za novinare ministar unutarnjih poslova Davor Božinović.

Respiratornim bolesnicima i onima s povišenom tjelesnom temperaturom preporučuje se da ne dolaze na manifestacije s većim brojem ljudi.

Svi stranci koji dolaze u Hrvatsku iz žarišta zaraze moraju u karantenu

"Svi strani državljani koji ulaze u Hrvatsku iz područja koja su žarišta zaraze koronavirusom, a to su posebna područja u Kini, Italiji, Koreji i Iranu, bit će upoznati s mjerom obveznog smještaja u karantenu na razdoblje od 14 dana", istaknuo je Božinović.

Hrvatskim državljanima koji u Hrvatsku dolaze iz Kine, Južne Koreje, pokrajina Veneto, Piemont, Emilia Romagna, Južni Tirol i Marke iz Italije, Hong Konga, Japana i Singapura propisat će se rješenje o samoizolaciji od 14 dana.

Tekst se nastavlja ispod oglasa

"Preporučujemo svim građanima da razmotre odgodu putovanja u inozemstvo u države i regije koje su u većoj mjeri zahvaćene koronavirusom", istaknuo je Božinović.

Ograničavanje i odgoda velikih skupova

Druga skupina mjera odnosi se na odgodu ili ograničavanje organiziranih skupova.

"Prije početka manifestacije bit će nužno dobiti suglasnost Županijskog stožera Civilne zaštite i nadležnog Zavoda za javno zdravstvo", rekao je Božinović.

Ministar zdravstva Vili Beroš rekao je da je epidemiološka situacija u Hrvatskoj mirna.

"Na današnji dan imamo 344 testirana, od kojih je još osam testova u izradi. Imamo 4737 ljudi kojima je određen zdravstveni nadzor. U Italiji je novih 1499 bolesnika, od kojih je 133 novoumrlih. U Francuskoj je 341 slučaj zaraze, u Njemačkoj 240, a u Španjolskoj 148", rekao je Beroš.

Ravnatelj Hrvatskoga zavoda za javno zdravstvo Krunoslav Capak istaknuo je da se epidemiološka situacija u Europi pogoršala. "U većini EU zemalja je lokalna transmisija bolesti. To više nisu uvezeni slučajevi, kako je to bilo kod nas", dodao je.

Zbog izražene lokalne transmisije bolesti razmišlja se o postroženim mjerama u Sjevernoj Rajni Vestfaliji, pokrajini u Njemačkoj, a u Italiji se zatvaraju određena područja i gradovi u koje je nemoguće ući i iz njih izaći.

"Talijanski građani i dalje dolaze kod nas, u zadnja 24 sata u Hrvatsku je ušlo 600 talijanskih državljana. Odlučili smo uvesti dodatne mjere koje nam omogućavaju lakšu i bolju kontrolu, do sada smo imali njihovu obvezu javljanja epidemiologu i slobodu kretanja u Hrvatskoj, ali sada smo prisiljeni uvesti mjeru karantene", rekao je Capak.

Stranci će s novim mjerama biti upoznati, a odbiju li karantenu, moraju se vratiti u svoju državu.

"Oni koji na dnevnoj bazi putuju u područja koja su zaražena moraju ostati u samoizolaciji kod kuće kada su u Hrvatskoj, a kada odlaze u Italiju, moraju koristiti posebna zaštitna sredstva koja im moraju osigurati poslodavci", rekao je Capak.

Objasnio je da su javni skupovi ograničeni zbog dva razloga.

"Na velikim skupovima je nemoguće kontrolirati tko ulazi i tko je kliconoša ili još nije obolio, a druga stvar - ako se dogodi širenje virusa na velikom događanju, trebat će nam veliki epidemiološki kapaciteti", istaknuo je Capak.

U razredima i predavaonicama ne okuplja se 1000 ljudi

Ministar Božinović rekao je da će nove mjere stupiti na snagu kada se obavijeste sve mjerodavne institucije, pogotovo granična policija te svi županijski centri, a nezahvalno je, dodao je, procjenjivati već sada kada bi mogle biti ukinute.

"U skupinu javnih okupljanja spadaju i sportska natjecanja, sve što je iznad 1000 nazočnih ne preporučuje se da se održi. Treba osigurati sve što smo komunicirali, da se izbjegnu rukovanja i napravi distanca između ljudi koja umanjuje prijenos klica", objasnio je.

Ravnatelj HZJZ-a Capak istaknuo je da se mjera o ograničavanju javnih skupova ne odnosi na škole i fakultete jer se istodobno u istoj prostoriji ne okuplja više od 1000 učenika ili studenata.

Ravnateljica Klinike za infektivne bolesti Alemka Markotić istaknula je da nema nikakvih promjena u pacijenata oboljelih od koronavirusa, koji će moći kući kada ne budu imali kliničke simptome i kada im nalazi budu u redu, odnosno kada im dva uzorka brisa budu negativna u razmaku od 48 sati.